Nuuskommentaar: Fees terwyl Rome (Oudtshoorn) brandDie KKNK. Foto: KKNK/Facebook Van 3 tot 11 April vind die jaarlikse KKNK in Oudtshoorn plaas, en behalwe vir moontlike beurtkrag en “gewone” kragonderbrekings sal die fees dus nog ongehinderd kan plaasvind. Die fees is egter reeds in omstredenheid gedompel toe die organiseerders gesê het Hofmeyr, wat nie ’n voorlegging gedoen het vir deelname nie, sou in elk geval nie welkom wees nie. Politiekery lê aan die wortel hiervan, en boonop selektiewe politiekery. As die KKNK rede wou soek vir politieke besluite, hoef hy nie ver te soek nie. Die dorpsraad is sedert April 2013 disfunksioneel, aldus RSG. Die DA het na ’n tussenverkiesing die sterkste party in die raad geword, maar die ANC, in koalisie met ICOSA en die New People’s Party, klou egter verbete aan die bewind, ongeag verskeie hofsake. Die afgelope 14 maande was daar boonop geen raadsvergaderings nie. ’n Meestersverhandeling kan geskryf word oor die hoeveelheid wette wat nie nagekom word nie. Dit strek die regering nie tot eer dat nog nooit behoorlik en beslissend opgetree is nie, terwyl die ANC self sy kop in skaamte moet laat sak dat halsstarrige lede nie herroep (herontplooi) is nie. Die dorp en sy omgewing betaal die prys en die inwoners staan min of meer magteloos oor die gebeure. Dis hierdie ANC wat die KKNK se ringkoppe ter wille probeer wees. Ja, dis nie so eenvoudig nie, maar in breë trekke kom dit daarop neer dat minstens elemente binne die ANC die een kunstefees na die ander in ’n beergreep beet kry en allerlei dreigemente slinger om steun, soos munisipale borgskappe, te onttrek tensy die banvloek nie ekspressief oor Hofmeyr uitgespreek word nie. Dit het reeds blatant by onder meer Vredendal en Nelspruit (Mbombela) gebeur. Het Suid-Afrika se kunstenaars agter die res van die wêreld geraak? Die werklike kunstenaars is veronderstel om die gewete van die volk te wees. Hulle is veronderstel om hul kunstenaarsvryheid te gebruik om onregte genadeloos aan die kaak te stel. Onregte soos plaasmoorde. Onregte soos die rooftog, helder oordag, van die land se demokrasie en vryhede. Maar die een wat dit waag (al was dit plek-plek bietjie lomp gedoen) is genadeloos met die banvloek getref. In Oudtshoorn is skynbaar agteroorgebuig om ’n disfunksionele raad wat min of meer deur ’n staatsgreep regeer, ter wille te wees. Vanoggend berig RSG die ANC in die Wes-Kaap wil Oudtshoorn se burgemeester, Gordon April, herroep. Hulle wil dat die minister, Pravin Gordhan, moet ingryp, en dat dit dalk nodig sal wees om die raad te ontbind. Ook AfriForum vra dat die munisipaliteit onder administrasie geplaas moet word. Is dit nie laat in die dag as die ANC, wat buitengewoon buigsaam oor sy onbevoegde ontplooide kaders is, nou self wil ingryp, en die gewete van die volk steeds volstruispolitiek speel nie? Om bloot die fees na ’n ander dorp te geskuif het (en daar is ander wat sou toustaan), sou waarskynlik diegene wat dit die minste verdien die hardste straf. Min van die sakelui op die dorp, wat jaarliks ’n ietsie uit die KKNK skep, het waarskynlik vir die ANC of sy alliansievennote gestem. Min van diegene wat hul bestaan maak deur met hul stalletjies van die een fees na die ander saam te trek, het waarskynlik vir die ANC gestem. Maar net so, as Eskom inderdaad sy voorneme kan uitvoer en die dorp se krag afsny, sal dit meestal mense wees wat hul rekeninge betaal het, wat gaan ly. Die blote feit dat die Eskom-rekening agterstallig is, dui aan dat die munisipaliteit nie soos hy veronderstel is om te doen, eers Eskom uit die elektrisiteitsbetalings betaal het nie, maar van die geld wanaangewend het. Oudtshoorn is inderdaad gelukkig dat die Eskom-skuld so relatief min is. Verskeie Vrystaatse munisipaliteite se Eskom-skuld is astronomies in vergeleke hiermee. Eskom dreig gereeld om munisipaliteite se krag af te sny, en loop hom net so gereeld in hofbevele plaas. Dit druis immers teen elke sin van geregtigheid in dat diegene wat hul rekeninge ten volle vereffen het, saam met diegene wat hul krag steel of nie betaal nie, gestraf word. In Oudtshoorn is die kanse ook skraal dat die krag werklik afgesny sal word, maar dit is ook baie waarskynlik dat daar ingryping in die een of ander vorm sal wees, met ’n onderneming dat die dorp sy skuld so gou as moontlik sal begin afbetaal. Maar dit is ook billik om te vra of die KKNK-ringkoppe “namens” kunstenaars kan optree en die blinde oog kan werp op die onregte wat vlak onder hul neus plaasvind? Sou die hele kwessie nie al lankal op die spits gedryf gewees het as die KKNK-bestuur op die een of ander manier heel tydig stem dik gemaak het oor die kwessie nie? Of is dit net gewoon makliker om ’n enkeling wat wel die onregte aanspreek te probeer boelie?